
Parlamentul  României

Camera  Deputaţilor
Comisia pentru Sănătate şi Familie
                Nr. 28/620/ 31 octombrie 2002 

BIROULUI PERMANENT 

AL

CAMEREI DEPUTAŢILOR,

Vă înaintăm , alăturat, raportul asupra  propunerii legislative privind acordarea gratuită a medicamentelor pentru copiii cu vârste cuprinse între 0 – 12 luni ( PL nr.156/2002)  trimisă comisiei spre dezbatere şi avizare în fond, cu adresa nr.156 din 17 iunie 2002.

La întocmirea raportului, comisia a avut în vedere avizele primite de la Comisia pentru buget, finanţe şi bănci ,  Consiliul Legislativ, precum şi punctul de vedere al Guvernului nr.2996/MRP din 4.06.2002.

În raport de obiectul şi conţinutul său  propunerea legislativă face parte din categoria legilor ordinare.

                     PREŞEDINTE,                                              SECRETAR,

DEP.ACAD.PROF.DR.MIRCEA IFRIM            DEP.DR.ANA FLOREA

Parlamentul  României

Camera  Deputaţilor
Comisia pentru Sănătate şi Familie
                                                                                       Nr. 28/620/ 31 octombrie 2002

R A P O R T    

asupra propunerii legislative privind acordarea gratuită a medicamentelor pentru

copiii cu vârste cuprinse între 0 – 12 luni ( PL nr.156/2002)

1. Cu adresa nr.156 din 17 iunie 2002, Comisia pentru sănătate şi familie a fost sesizată cu dezbaterea şi avizarea în fond, în procedură obişnuită, a propunerii legislative privind acordarea gratuită a medicamentelor pentru copiii cu vârste cuprinse între 0 – 12 luni ( PL nr.156/2002). La întocmirea raportului, comisia a avut în vedere avizele primite de la Comisia pentru buget, finanţe şi bănci ,  Consiliul Legislativ, precum şi punctul de vedere al Guvernului nr.2996/MRP din 4.06.2002.

Propunerea legislativă are ca obiect de reglementare acordarea gratuită a medicamentelor pentru copiii cu vârste cuprinse între 0 – 12 luni, în scopul îmbunătăţirii stării de sănătate  a acestei grupe de copii şi pentru îmbunătăţirea cadrului legislativ privind  protecţia sănătăţii.

Prin promovarea acestei propuneri legislative se are în vedere   punerea în practică a prevederilor conform cărora copiii în vârstă de 0 – 12 luni beneficiază, obligatoriu, de medicamente în mod gratuit pe baza prescripţiilor medicale, fără limite cantitative sau valorice, eliberate de către medicul de familie sau, după caz, de către medicul specialist care se află în relaţii contractuale cu casa de asigurări de sănătate.

Faţă de cele prezentate mai sus, comisia propune Plenului Camerei Deputaţilor spre dezbatere şi aprobare propunerea legislativă cu amendamentele care fac obiectul raportului.

2. În raport cu obiectul şi conţinutul său, propunerea legislativă face parte din categoria legilor ordinare, potrivit prevederilor art.74 alin.(2) din Constituţie.

3. La lucrările comisiei din data de 16.10.2002, din totalul de 14 membri, au fost prezenţi 13 deputaţi . 

Raportul comisiei a fost adoptat în unanimitate.

I. Amendamente admise

În urma dezbaterii, Comisia pentru sănătate şi familie propune adoptarea propunerii legislative cu următoarele amendamente:

Nr.

crt.
Textul iniţial
Text propus de Comisie

( autorul amendamentului )
Motivarea

propunerii amendamentelor

0.
1.
2.
3.

1.
Titlul legii

“Lege privind acordarea gratuită a medicamentelor pentru copiii cu vârste cuprinse între 0 – 12 luni”
Nemodificat.


2.
Art.1
“Art.1. – Prin prezenta lege se aprobă acordarea gratuită a medicamentelor pentru copiii cu vârste cuprinse între 0 – 12 luni. “


Se propune ca art.1 să se reformuleze după cum urmează:

“Art.1. – Prin prezenta lege, acordarea gratuită a medicamentelor pentru copiii cu vârste cuprinse între 0 – 12 luni, este obligatorie”.
Autori: dl.dep.prof.dr.Mircea Ifrim (Grupul Parlamentar al PRM) , doamna dep.dr.Ana Florea (Grupul Parlamentar al Minorităţilor Naţionale) şi dl.dep.dr.Ludovic Abiţei (Grupul Parlamentar al PRM) .


Pentru o exprimare mai clară şi corectă.

3.
Art.2
“Art.2. – Prescripţiile medicale se eliberează de către medicul de familie aflat în relaţii contractuale cu Casa  de Asigurări de Sănătate  sau de medicul specialist recomandat de acesta.”


Nemodificat.


4.
Art.3

“Art.3. – Condiţiile decontării contravalorii medicamentelor prescrise, fără limite cantitative sau valorice sunt prevăzute în contractul – cadru elaborat de Casa Naţională de Asigurări de Sănătate şi de Colegiul Medicilor.”
Se propune ca art.3 să se reformuleze după cum urmează:

“Art.3. – Decontarea contravalorii medicamentelor prescrise nu are limite cantitative sau valorice.”

Autori; dl.dep.prof.dr.Mircea Ifrim (Grupul Parlamentar al PRM) şi doamna dep.Constanţa Popa (Grupul Parlamentar al PRM) .


Această precizare nu este necesară şi pentru o exprimare mai clară.

5.
Art.4

“Art.4. – (1) Ministerul Sănătăţii şi Familiei elaborează norme de aplicare a prevederilor prezentei legi, în termen de 30 de zile de la intrarea în vigoare.

(2) Contractul – cadru privind condiţiile acordării medicamentelor cu şi fără contribuţie personală în tratamentul ambulatoriu pe anul 2002 se modifică în mod corespunzător în termen de 45 de zile de la intrarea în vigoare a prezentei legi.”
Se propune ca art.4 să se reformuleze după cum urmează:

Alin.(1) Se elimină.
“Art.4. -  Contractul – cadru privind condiţiile acordării medicamentelor cu şi fără contribuţie personală în tratamentul ambulatoriu pe anul 2002 se modifică în mod corespunzător în termen de 45 de zile de la data intrării în vigoare a prezentei legi.”

Autori: dl.dep.prof.dr.Mircea Ifrim (Grupul Parlamentar al PRM) şi dl.dep.dr.Ion Luchian (Grupul Parlamentar al PNL) .


Norma este deja prevăzută în art.5 din Contractul-cadru aprobat, pentru anul 2002, prin Hotărârea Guvernului României nr.1331/2001, astfel încât elaborarea altor norme cu acelaşi conţinut  nu este necesară.

Pentru respectarea normelor de tehnică legislativă.


În cursul dezbaterilor nu au fost înregistrate amendamente respinse.


Comisia a propus , în unanimitate, aprobarea propunerii legislative privind acordarea gratuită a medicamentelor pentru copiii cu vârste cuprinse între 0 – 12 luni.

                        PREŞEDINTE,                                                                                                    SECRETAR,

       DEP.ACAD.PROF.DR.MIRCEA IFRIM                                                                DEP.DR.ANA FLOREA

